ORDE do 9 de xuño de 2004 pola que se regula a concesión de subvencións a asociacións de emigrantes retornados e inmigrantes de nacionalidade estranxeira.
CONSELLERÍA DE EMIGRACIÓN — III. OUTRAS DISPOSICIÓNS — 17/06/2004

O Decreto 196/2003, do 20 de marzo, polo que se desenvolve a estrutura orgánica da Consellería de Emigración, establece, entre as súas competencias, o exercicio da política inmigratoria nacional e estranxeira en Galicia.
O fenómeno da globalización e os constantes movementos migratorios que actualmente se están producindo, afecta a todos os países e Galicia non é allea a esta situación. De feito, a nosa Comunidade Autónoma presenta nos últimos cinco anos un notable incremento dos movementos inmigratorios. Ante esta situación, a creación da Consellería de Emigración responde á decisión do goberno galego de elaborar unha política autonómica propia en materia de inmigración, axeitada á realidade que se está a presentar no noso país.
Con este fin, e de acordo coa competencia asumida pola consellería, de apoio ao movemento asociativo inmigratorio, e ante a existencia de asociacións de inmigrantes e emigrantes retornados radicadas no noso territorio, convócase a presente orde de axudas co fin de facilitarlles a estas entidades o desenvolvemento das súas actuacións.
Finalmente, o marco normativo a que se axusta esta convocatoria, ademais das bases establecidas nela, axústase ao disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e polo Decreto 287/2000, do 21 de novembro, polo que se desenvolve o réxime de axudas e subvencións publicas da Comunidade Autónoma de Galicia.
Por todo o exposto, e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto e finalidade da convocatoria.
O obxecto desta orde é regular os requisitos e condicións para a concesión de subvencións a asociacións de emigrantes retornados e inmigrantes de nacionalidade estranxeira situadas en Galicia e que desenvolvan programas que favorezan a integración social destes colectivos na nosa Comunidade Autónoma.
Artigo 2º.-Requisitos das entidades solicitantes.
1. As asociacións que soliciten subvención con cargo a esta convocatoria deberán reunir, na data de publicación desta orde no Diario Oficial de Galicia, os seguintes requisitos:
a) Estar debidamente inscrita como asociación sen ánimo de lucro no rexistro correspondente e constituída maioritariamente por emigrantes retornados ou inmigrantes de nacionalidade estranxeira.
b) Ter entre os seus fins estatutarios a atención a emigrantes retornados ou á poboación inmigrante estranxeira en Galicia, e que así conste expresamente nos seus estatutos.
c) Ter un local propio no territorio autonómico no que se realicen as actividades.
d) Desenvolver programas que favorezan a integración social destes colectivos.
e) Ter xustificado, de ser o caso, e antes do remate do prazo de presentación de solicitudes desta convocatoria, outras subvencións concedidas pola Consellería de Emigración.
Artigo 3º.-Accións subvencionables e contía da axuda.
Poderán subvencionarse con cargo a esta convocatoria os gastos correntes, excluídos os gastos de persoal da propia asociación, e de equipamento, derivados do funcionamento das entidades así como para a realización de actividades correspondentes ao exercicio económico do ano 2004.
Cada entidade beneficiaria poderá recibir unha axuda de ata o 75% do orzamento presentado, sendo a cantidade máxima que pode solicitar cada asociación 9.000 A.
Artigo 4º.-Aplicacións orzamentarias.
As axudas que se concedan con cargo a esta convocatoria imputaranse á aplicación orzamentaria 17.03.213A.480 ata unha contía máxima de 125.000 euros, e na aplicación orzamentaria 17.03.213A.780 ata unha contía de 50.000 euros.
Non obstante, as cantidades sinaladas poderanse incrementar de acordo coa dispoñibilidade de crédito da Dirección Xeral de Apoio á Inmigración.
Artigo 5º.-Criterios de valoración.
1. Para a determinación tanto das asociacións beneficiarias como da contía que se lle vaia conceder a cada unha delas, teranse en conta:
a) Nº de asociados. De 0 a 100 con 10 puntos; de 101 a 200 con 20 puntos e máis de 200 socios 30 puntos.
b) Realización de actividades que vai desenvolver a asociación e que se deberán encadrar dentro dos seguintes programas:
I. Programas de sensibilización e fomento da interculturalidade, que promovan accións tendentes ao respecto e á tolerancia, e rexeiten toda clase de actuacións xenófobas e promocionen o intercambio cultural entre a poboación inmigrante e a poboación autóctona.
II. Programas de información e asesoramento, tendentes a lle proporcionar á poboación inmigrante un coñecemento dos seus dereitos e dos recursos aos que pode acceder pola súa condición e situación.
III. Programas que promovan a coordinación e cooperación social neste eido, e que potencien a creación de redes solidarias, coordinación de actuacións e transmisión de experiencias que favorezan a mellora da calidade da intervención neste sector.
IV. Programas culturais que axuden a manter as tradicións do país de orixe.
V. Outros programas que favorezan a integración social destes colectivos.
b.1. Valoraranse de 1 a 20 puntos cada actividade en función dos seguintes criterios:
1) Actividade que se van desenvolver, con indicación do programa dentro do cal se inclúe. Colectivo para o que vai dirixida a dita actividade e previsión
de participantes. Cronograma de execución, de ser o caso, e coherencia na súa distribución (0-10 puntos).
2) Achegas financeiras para a súa execución que achegue a asociación ben directamente ou ben a través doutras fontes distintas á subvención solicitada (0-4 puntos).
3) Persoal dedicado ao seu desenvolvemento (0-2 puntos).
4) Infraestrutura necesaria para levar a cabo a actividade que facilite a asociación (0-4 puntos).
b.2. Terase que acadar un mínimo de catro puntos no número 1) anterior, e cando menos dous puntos no número 4) para ser obxecto de valoración a actividade de que se trate.
b.3. A puntuación máxima que se poderá acadar na valoración das actividades é de 100 puntos.
c) Nivel de representatividade do colectivo, de 0 a 30 puntos.
2. Para que unha asociación poida resultar beneficiaria, deberá acadar como mínimo 60 puntos na suma das letras a) b) e c) anteriores.
Artigo 6º.-Lugar e prazo de presentación de solicitudes.
1. As solicitudes dirixiranse á Consellería de Emigración e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación será de corenta días hábiles contados desde o día seguinte ao da publicación desta orde no Diario Oficial de Galicia.
Artigo 7º.-Solicitude e documentación.
As solicitudes presentaranse segundo modelo oficial establecido como anexo á presente orde á que deberán achegar a seguinte documentación en orixinal ou copia debidamente cotexada:
1. Copia dos estatutos da asociación.
2. Acreditación da capacidade de representación do asinante da solicitude presentada pola asociación.
3. Acreditación da identidade da persoa asinante da solicitude.
4. Tarxeta de identificación fiscal.
5. Acreditación do requisito de inscrición da entidade no rexistro.
6. Certificación do secretario da asociación que acredite o número de socios da entidade, coa desagregación dos que teñan a condición de emigrantes retornados e/ou inmigrantes.
7. Acreditación de dispor de local propio, debendo achegar documentación relativa a algún dos seguintes conceptos:
Contrato de propiedade, alugamento ou, se é o caso, acordo, certificación ou documento que acredite a cesión ou posta á disposición dos locais a nome da asociación. Facturas de gastos de funcionamento a nome da entidade do último mes dispoñible (teléfono, electricidade, auga).
8. Memoria detallada das actividades que se realizarán no ano 2003 e actividades que se realizarán no ano 2004 segundo o anexo II.
9. Orzamento de gastos das actividades que se vaian desenvolver.
10. Acreditación dos datos bancarios da asociación de acordo co anexo I.
11. Declaración, de ser o caso, da obtención de subvencións e axudas para a mesma finalidade procedentes de calquera outra Administración ou ente público.
Aquelas asociacións que foran beneficiarias das axudas concedidas ao abeiro da Orde do 7 de agosto de 2003 desta consellería, estarán exentas de presentar a documentación recollida nos puntos 1), 4), 5) e 10) anteriores, agás no caso de que se producise algún cambio na dita documentación con respecto da presentada na convocatoria do ano 2003.
Artigo 8º.-Emenda da solicitude.
Se a solicitude non estivese debidamente cuberta ou non se achegase a documentación exixida, a Consellería de Emigración requirirá o interesado para que, no prazo máximo de dez días, emende a falta ou achegue os documentos preceptivos, con indicación de que, se así non o fixese, se considerará desistido da súa petición, de conformidade co disposto no artigo 71 da Lei 30/1992, de réxime xurídico das administracións públicas e do procedemento administrativo común, logo de resolución ditada nos termos previstos no artigo 42 da Lei 30/1992, modificada pola Lei 4/1999, do 13 de xaneiro.
Artigo 9º.-Resolución.
A competencia para resolver as solicitudes de axudas correspóndelle ao conselleiro de Emigración quen ditará a correspondente resolución no prazo máximo de seis meses, que se computarán a partir do día seguinte ao da publicación desta orde no Diario Oficial de Galicia. Transcorrido o dito prazo sen que se ditase a resolución expresa, poderá entenderse desestimada a solicitude, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Unha vez notificada a resolución deberán presentar a seguinte documentación:
a) Declaración complementaria e actualizada das axudas e subvencións solicitadas e/ou concedidas para a mesma finalidade.
b) No caso de que a contía concedida sexa inferior, en máis dun 20%, á contía total solicitada, a entidade beneficiaria deberá presentar, no prazo máximo de 20 días naturais, declaración de aceptación da axuda na que conste a actividade/s na/s que se vai empregar a subvención e, de ser o caso, reestruturación do desenvolvemento da actividade, proposta que a consellería poderá rexeitar motivadamente. Dentro do mesmo prazo, poderá renunciar á axuda mediante
escrito dirixido á Dirección Xeral de Apoio á Inmigración. A non presentación ao dito prazo de ningunha contestación por escrito significará que a entidade beneficiaria renuncia á axuda concedida, ditándose resolución nos termos previstos no artigo 42 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
c) No caso de concesión de axuda para gastos de equipamento, orixinal ou fotocopia compulsada de certificacións acreditativas de estar a entidade beneficiaria ao día das súas obrigas tributarias estatais e autonómicas e da Seguridade Social e que non ten pendente ningunha débeda por ningún concepto coa Administración pública da Comunidade Autónoma de Galicia.
Artigo 10º.-Recursos.
As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de 3 meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo perante o Tribunal Superior de Xustiza de Galicia, no prazo de 2 meses contados a partir do día seguinte ao da recepción da correspondente notificación, no caso de resolucións expresas, ou no prazo de 6 meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 11º.-Forma de pagamento e xustificación da axuda.
O pagamento da axuda realizarase da seguinte forma: efectuarase un anticipo, sen previa xustificación, do 50% do importe da axuda concedida no momento da súa concesión.
O 50% restante librarase unha vez que a asociación presente un informe final que acredite o cumprimento da finalidade para a que se concedeu a axuda así como a completa xustificación económica da totalidade da axuda concedida nos seguintes termos:
a) Unha memoria de execución que conterá os obxectivos, actividades e resultados e que deberá estar asinada polo representante da asociación. Esta memoria incluirá tamén a xustificación económica das actividades e unha relación do persoal que participou nas actividades.
b) Documentos xustificantes de gasto e relación comprensiva deles, copias compulsadas de facturas; contratos de alugamento ou de servizos ou subministracións; recibos validamente emitidos. O órgano xestor reserva para si a facultade de solicitar calquera outro documento que considere conveniente para a correcta xustificación do gasto.
c) Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou das súas entidades vinculadas ou dependentes.
A Dirección Xeral de Apoio á Inmigración, en todo momento, poderá solicitar calquera outra documentación que considere oportuna para a xustificación da execución das actividades, correspondéndolle a esta a aprobación do informe final.
O importe da subvención concedida será transferido á conta bancaria da que sexa titular a entidade beneficiaria e así se acredite mediante certificación bancaria segundo o modelo establecido no epígrafe correspondente do anexo I da presente orde.
Artigo 12º.-Modificación da resolución de concesión e revogación.
As entidades beneficiarias das axudas quedan obrigadas a comunicarlle á Consellería de Emigración, no momento no que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das actividades, podendo a consellería adoptar a resolución de modificación da concesión ou de revogación que corresponda de acordo co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 13º.-Compatibilidade das axudas.
As axudas concedidas en virtude desta orde serán compatibles con outras, calquera que sexa a súa natureza, Administración ou entidade que as conceda, sempre que a suma de todas elas non supere o custo total da actividade subvencionable. Para a determinación do cumprimento deste requisito, o beneficiario da axuda deberá informar no momento da solicitude e ao longo do ano 2004 de todas as axudas e subvencións que para o mesmo fin perciba de calquera entidade pública ou privada.
Artigo 14º.-Obrigas dos beneficiarios.
Os beneficiarios das axudas estarán obrigados a:
a) Manter a súa actividade, alomenos, durante dous anos, contados a partir do momento da concesión da axuda, agás causas de forza maior debidamente xustificadas.
b) Someterse ás actuacións de comprobación que considere oportuno a Consellería de Emigración e ás de control financeiro que corresponden á Intervención Xeral da Comunidade Autónoma e ao Tribunal de Contas e ao Consello de Contas segundo a lexislación vixente na materia, facilitando o seu labor de fiscalización e control.
c) Comunicar á consellería a obtención de subvencións ou axudas para a mesma finalidade procedentes de calquera entidade pública ou privada.
d) As asociacións beneficiarias de axudas deberán informar inmediatamente a Dirección Xeral de Apoio á Inmigración, sobre calquera eventualidade que altere ou dificulte o desenvolvemento da actividade subvencionada.
e) Facer constar nos medios de difusión e na publicidade das súas actividades a condición de subvencionada pola Consellería de Emigración.
As asociacións beneficiarias quedan obrigadas a facilitar, á Dirección Xeral de Apoio á Inmigración, o exame das actividades tanto na súa execución como con posterioridade á finalización destas, así como canta información lles sexa requirida, para o que garantirá o acceso dos representantes da dirección xeral ao lugar das accións, ás contas e demais documentación que se estime oportuna.
Artigo 15º.-Reintegro.
De conformidade co disposto no artigo 78.9º do Decreto lexislativo 1/1999, procederá o reintegro, total ou parcial, da subvención concedida e os xuros de mora devengados desde o momento do seu pagamento nos seguintes casos:
a) Incumprimento da obriga de xustificación.
b) Obtención da subvención sen reunir os requisitos exixidos para a súa concesión.
c) Incumprimento da finalidade para a que foi concedida a subvención.
d) Incumprimento das condicións impostas ao beneficiario pola concesión da axuda.
e) Incumprimento da obriga de xustificación na forma e prazos establecidos na resolución concesoria.
f) Modificación substancial dos proxectos subvencionados sen autorización expresa do órgano competente.
g) Exceso percibido sobre o custo da actividade desenvolvida.
Disposicións adicionais
Primeira.-Autorízase a delegación de competencias do conselleiro de Emigración no director xeral de Apoio á Inmigración para a resolución da concesión e denegación das subvencións previstas nesta orde.
Segunda.-Facúltase o director xeral de Apoio á Inmigración para que dite, no exercicio das súas competencias, as resolucións e aclaracións necesarias para o desenvolvemento e cumprimento desta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xuño de 2004.
Aurelio D. Miras Portugal
Conselleiro de Emigración